Verkeerspolisie op trollie-man se spoor | Maroela Media
Skermskoot uit een van die video's.
Die Gautengse verkeerspolisie is op die spoor van die man wat sy winkeltrollie aan 'n brandstofvragmotor vasgemaak het en in die reën agter die vragmotor op 'n snelweg aangesleep is.
Owerhede beplan om dié "ryloper" op te spoor en tot verantwoording te roep.
Sello Maremane, woordvoerder van die Gautengse verkeerspolisie, sê 'n ondersoek na die beweerde onwettige rygeleentheid is reeds van stapel gestuur.
Die ryloper sal na verwagting binnekort vasgetrek en aangekla word.
Maremane het egter nie enige besonderhede oor die man se identiteit verklap nie.
Die man het vroeër al laggend op 'n snelweg buite Pretoria rondgery nadat hy sy winkeltrollie aan die agterkant van 'n brandstofvragmotor vasgemaak het.
Dié petalje het 'n glimlag op motoriste se gesigte gesit terwyl die reën op hom neergehamer het, maar talle mense meen eerder dat die man na sy dood gesoek het. Die voorval het na bewering Sondag plaasgevind.
Maremane het rylopers op Gautengse paaie gewaarsku dat optredes soos dié tot kriminele vervolging kan lei.
"Die Gautengse verkeerspolisie wil rylopers waarsku dat sulke onverantwoordelike gedrag 'n kriminele misdryf is," sê hy.
"Die Nasionale Padverkeerswet is baie duidelik en bepaal dat enigeen wat 'n bron van gevaar vir hom- of haarself inhou en sodoende ander padgebruikers in gevaar stel, skuldig bevind kan word. Skuldiges kan een jaar tronkstraf opgelê word sonder die keuse van 'n boete.
"Padgebruikers word aangemoedig om van openbare vervoer gebruik te maak as 'n alternatief eerder as om hul lewens en dié van ander padgebruikers in gevaar te stel."
Maremane het ook lede van die publiek versoek om wetstoepassingsowerhede te laat weet indien hulle onverantwoordelike optrede van rylopers waarneem.
Ek weet nie hoe hulle hom wil opspoor nie, ek sien nie 'n nommerplaat op daai voertuig van hom nie….
Kan jy nou meer….Niks bo die tande nie ..
Hy sou n trein geneem het maar daar is geen
Ag asseblief, hy gaan nou laag lê want hy weet hy word gesoek. Kanse is min dat hy nou gevind sal word.